Fredag den 29.11.2013 kom det endnu en gang til voldsomme sammenstød på Christiania, da politiet rykkede ind og foretog flere anholdelser. Kort efter blev politibetjentene angrebet af utallige hætteklædte mænd, som overdyngede dem med store sten og jernstænger. Betjentene var til sidst så pressede, at de affyrede varselsskud.Der ligger en video af episoden på Youtube, og den viser, hvilket miljø politiet er oppe imod, når de går efter banderne. Bander, som tjener formuer på at sælge hash til danskerne. Det er ikke kun på Christiania, at man har disse tilstande. Alle bander i Danmark får størstedelen af deres omsætning gennem hashhandel.Hvorfor accepterer vi som samfund, at en flok lavsociale og uudannede mænd tjener styrtende med penge på hashsalg, som de derefter forsvarer med vold og magt?

Der er en løsning på problemet, som ikke indebærer, at politifolk skal risikere deres liv og helbred og som ikke støtter banderne økonomisk. En løsning, som ingen på Christiansborg hidtil har villet røre med en ildtang. Den løsning hedder statskontrolleret legalisering.

Statskontrolleret legalisering forstået som, at staten lovliggør produktion, forarbejdning og salg af hash, under skrappe restriktioner. Det skal således udelukkende være ordentlige firmaer, der må producere hash. Hashen skal derefter sælges på apoteker mod forevisning af sygesikringskort. Det bør fungere på samme måde, som der i dag produceres og sælges medicin. Samtidig skal politiindsatsen mod det illegale marked og mod banderne selvfølgelig fortsætte.

Der er to helt klare fordele ved en legalisering under ovennævnte vilkår.

Den ene fordel er, at en legalisering vil virke som et kriminalitetsbekæmpende middel. Hver en krone som et legalt hashsalg indbringer, vil være en krone ud af lommen på banderne. Færre penge til banderne vil automatisk betyde, at det kriminelle miljø vil tiltrække færre mennesker. Det ville dog være en kæmpefejl, hvis man valgte en løsning efter hollandsk model. I Holland er hverken produktion af hash eller salg af hash lovligt. Der bliver dog officielt set gennem fingre med hash til eget forbrug og med salget i de berømte coffee shops. I Holland sidder de kriminelle grupperinger derfor fortsat hårdt på produktionen og på alle leverancer af hash. Hvis man vælger den hollandske løsning, som er uden statskontrol, vil de kriminelle kunne fortsætte deres kontrol med markedet, men de vil være fri for politikontrol. og så vil man være lige vidt. Det er denne virkelighed, en statskontrolleret legalisering, vil kunne komme til livs. Staten har i årevis sat hårdt mod hårdt og haft en nultolerancepolitik over for hash.Markedet er dog så stort, at der årligt bliver omsat for anslået 1 milliard kroner på hashmarkedet i København alene. Årsrapporten fra 2012 fra »det europæiske overvågningscenter for narkotika og narkotikamisbrug« viser endvidere, at Danmark er det land i verden, hvor flest mennesker har prøvet at ryge hash. 32,5 pct. af den danske befolkning har prøvet at ryge hash. Det bør bemærkes, at Holland, som har den mest liberale narkotikalovgivning i Europa, ikke engang er i top fem. Nem adgang til hash er altså ikke ensbetydende med et stort forbrug af hash.

Folketinget satte i 2007 bødestraffen for besiddelse af hash kraftigt op, men lovgivningen er tydeligvis ikke noget, der får danskerne til at holde op med at ryge hash. Jobbet som hashhandler kræver ingen forudsætning, og de tjente penge er mange. En hashhandler på Christiania kan tjene omkring 50.000 kr. om ugen og en hashbod kan tjene op til 700.000 kr. om ugen.Sådan en indtjening kommer unge mænd uden uddannelse ellers aldrig i nærheden af. Pengene bliver dog brugt, så snart de er tjent, og primært på sprut, kokain, ludere og tøj.

Den anden klare fordel af en legalisering vil være, at man vil få et overblik. Overblik over hvem der ryger hash og hvad der er i det stof, som folk indtager. Der er personer, som får en psykose som følge af deres hashforbrug, men om det er på grund af hashen i sig selv, eller om det er fordi den hash, de indtager, simpelthen har nogle giftige ingredienser i sig, er der ikke nogen, der har undersøgt. Den hash, som sælges i Danmark i dag, stammer ofte fra Marokko eller Afghanistan, hvor den er blevet fremstillet under ukontrollerbare forhold, uden nogen former for sundhedsmæssig kontrol. På intet tidspunkt er den blevet testet, og når hashen bliver solgt, er der ingen som ved, om der er giftige stoffer i hashen eller ej. Det eneste, som bekymrer de nuværende leverandører, er, om hashen kommer frem.

I dag ville det f.eks. være utænkeligt, hvis man kunne købe cigaretter, som overhovedet ikke havde gennemgået den mindste form for kontrol. Det viste sig jo, at cigaretter i ’gamle dage’ inde- holdte mange giftige og afhængighedsstoffer. Det kom først frem i lyset i forbindelse med øget kontrol med cigaretsalget og gennem utallige retssager, hvor de ansvarlige firmaer blev dømt til at betale enorme erstatningssummer til rygere, der var blevet dødeligt syge af at ryge. At ryge er selvfølgelig stadig ikke sundt, men det er dog blevet sundere at ryge, efter at de giftigste stoffer blev fjernet fra cigaretterne.

Ved en statskontrolleret legalisering vil det være firmaer, som producerer og bearbejder hashen, og der vil blive foretaget sundhedskontroller undervejs. På den måde vil man kunne være sikker på, hvad hashen indeholder. Køberne ville endvidere komme i kontakt med det offentlige via apotekerne. Det ville herefter være nemmere og mere effektivt at lave misbrugsvejledning.

Statskontrolleret legalisering vil være et stort projekt, men når man ser på, hvilke udgifter staten har i dag i forbindelse med bekæmpelse af hash og udgifter til retssager og fængselspladser, vil det klart kunne betale sig økonomisk. I staten Washington i USA har legalisering af hash sparet staten for et stort milliardbeløb i kroner på udgifter fra alt fra politiindsatsen til fængselspladser.

Det er kyniske og dybt kriminelle bander, der sælger hashen. Disse kræftsvulster af kriminelle er finansieret af den uendelige strøm af kontanter, som hashsalget indbringer. Der er mange danskere, som lever et helt almindeligt liv og som engang imellem har lyst til at ryge en joint. I dag er de tvunget til at støtte den lokale pusher. Det er dybt ubehageligt for almindelige mennesker, at komme i kontakt med det kriminelle miljø, og at de er nødt til at bryde loven. Jeg er overbevist om, at en stor del af disse mennesker til enhver tid ville foretrække at købe deres hash på et apotek, hvis blot de havde muligheden. Ved at legalisere hash og lægge det under statskontrol, vil man fjerne fundamentet og finansieringen for store dele af miljøerne omkring banderne i hele landet.

I stedet for at kriminalisere den store del af befolkningen, der ryger hash, burde man tilbyde et alternativ. Tallene viser med al tydelighed, at danskerne ikke er holdt op med at ryge hash, trods årtiers stigende pres og forhøjede bødesatser. Tallene fra Holland viser endvidere, at en liberal hashlovgivning ikke fører til flere hashbrugere.

Det er på tide, at Danmark bliver et foregangsland og legaliserer hash på en statskontrolleret måde. Det vil ikke være det samme som at sige, at hash er sundt, men en kynisk konstatering af, at hash er kommet for at blive. Jeg mener, at det værdipolitiske, der ligger i at fastholde et hashforbud, er blevet værdiløst, da det tydeligvis er uden effekt. Staten kan sørge for, at hashen bliver produceret og solgt under ordentlige forhold samtidig med, at man tager flere hundrede millioner kroner fra de kriminelle bander.

Kampen bør ikke være imod den almindelige dansker, men udelukkende mod de folk, som ikke vil vores samfund noget godt. Det vil en statskontrolleret legalisering ændre på.